SKRIFTLIG FORESPØRGSEL E-0826/00

af Bart Staes (Verts/ALE) til Kommissionen

(21. marts 2000)

Om: Væddeløbshunde (greyhounds)

Kommissær Fischler meddelte i midten af januar 1999, at Kommissionen har kendskab til avisartikler om mishandling af greyhounds, der bruges til væddeløb(1). Disse hunde bliver udsat for grusom behandling, når de ikke længere betragtes som duelige til væddeløb. Ifølge kommissær Fischler ydes der ikke længere fællesskabsstøtte til virksomheder i EU, der beskæftiger sig med opdræt af væddeløbshunde.

1. Kan Kommissionen bekræfte, at der på ingen måde ydes fællesskabsstøtte til virksomheder, personer og/eller organisationer, der i Fællesskabet opdrætter væddeløbshunde? Vil Kommissionen i benægtende fald gennemgå de finansielle støtteprogrammer for at få fuldstændig klarhed med hensyn til spørgsmålet, hvorvidt der ydes fællesskabsstøtte til virksomheder, personer og/eller organisationer, der i Fællesskabet opdrætter væddeløbshunde?

2. Yder Kommissionen fællesskabsstøtte til virksomheder, personer og/eller organisationer, der i Fællesskabet arrangerer hundevæddeløb? I bekræftende fald, hvilket beløb bliver der på årsbasis afsat til dette formål og hvem får tildelt disse støttebeløb?

3. Kan Kommissionen på grundlag af gældende EU-lovgivning gribe ind over for mishandling af væddeløbshunde i de femten medlemsstater? Er Kommissionen i bekræftende fald rede til at foranledige en undersøgelse af den mishandling af væddeløbshunde, som dadles i medierne?

(1) EFT C 207 af 21.7.1999, s. 90.

Samlet svar afgivet på Kommissionens vegne af Franz Fischler på skriftlige forespørgsler E-0826/00 og E-0919/00

(19. april 2000)

Kommissionen tager dyrevelfærden meget alvorligt og prioriterer den højt. Der findes EU-regler om beskyttelse af dyr under transport og dyr, de benyttes til forskningsformål. Disse regler gælder også for hunde.

Efter den protokol om dyrebeskyttelse og dyrevelfærd, der er vedlagt som bilag til EF-traktaten, tager Fællesskabet og medlemsstaterne fuldt hensyn til dyrs velfærd, når Fællesskabets politikker inden for landbrug, transport, det indre marked og forskning fastlægges og gennemføres, samtidig med, at de respekterer medlemsstaternes love og administrative bestemmelser samt deres skikke, navnlig med hensyn til religiøse ritualer, kulturelle traditioner og regionale skikke.

På den anden side indeholder fællesskabsretten ingen bestemmelser om, hvorledes hunde som de nævnte greyhounds skal holdes og kan benyttes til væddeløb i medlemsstaterne, og dette spørgsmål henhører derfor udelukkende under medlemsstaternes ret. Da det er op til de enkelte medlemsstater at finde en løsning på dette problem, kan Kommissionen kun opfordre de ansvarlige myndigheder til at forbyde den mishandling, som det ærede medlem omtaler.

Kommissionen kan bekræfte, at det ikke er muligt at modtage EU-støtte til investeringer i greyhound-opdræt og -væddeløb. Det er muligt, at Støtten fra Fællesskabet har været ydet virksomheder, personer eller organisationer, der opdrætter greyhounds eller er involveret i hundevæddeløb i EU, til andre formål. I dette tilfælde er det ikke en betingelse for EU-støtten, at modtagerne ikke er involveret i greyhoundopdræt eller hundevæddeløb, og Kommissionen har ingen oplysninger om sådanne modtagere.